Sewes in Vancouver: Blitsbokke hou die deur oopSiviwe Soyizwapi van Suid-Afrika tydens ŉ vorige wedstryd teen Wallis in Las Vegas, Nevada (2 Maart 2018) (Foto: David Becker/Getty Images North America/Getty Images via AFP) Die Blitsbokke het warm en koud geblaas op die eerste van drie dae van Wêreldrugby se Kanada-sewestoernooi in Vancouver. Nadat die Blitsbokke se eerste wedstryd teen Frankryk laat Vrydagaand met 19-19 gelykop geëindig het, het hulle vroeg Saterdagoggend (Suid-Afrikaanse tyd) die stang in hul tweede wedstryd teen Japan vasgebyt en met 40-12 gewen. Dit beteken dat die Blitsbokke vyf ligapunte ná twee wedstryde het en een punt agter Argentinië is, wat met 31-12 teen Japan en 21-12 teen Frankryk gewen het. Die Blitsbokke en Argentinië spook juis Saterdagaand (SA tyd om 23:26) sake uit om te bepaal wie bo-aan Groep B eindig om teen Brittanje, Fidji of Uruguay in die kwarteindronde te speel. Die Blitsbokke was baie teleurstellend in die eerste helfte teen Frankryk en was met 0-19 agter. Hulle het swakkerig verdedig, het bottervingers gehad en hul dissipline by die afbreekpunte het hulle in die steek gelaat. Boonop is Shilton van Wyk met ŉ geel kaart gestraf nadat hy die bal vorentoe geklap het met die Franse op die aanval. In die tweede helfte het die Blitsbokke veggees getoon en met ŉ doodsnikdrie deur Sivive Soyiswapi, wat van die kantlyn af deur Ricardo Duarttee verdoel is, het die kragmeting gelykop geëindig. Puntemakers: Suid-Afrika 19 (0): Drieë: Ricardo Duarttee, Siviwe Soyizwapi (2). Doelskoppe: Duarttee (2). Frankryk 19 (19): Drieë: Theo Forner (2), Leraitre Paul. Doelskoppe: Stephen Parez Edo Martin (2). * In die Blitsbokke se tweede wedstryd teen Japan het sake baie beter gegaan en was die Blitse rustyd met 26-0 voor. Maar Japan is beslis nie een van die kragreuse nie en ŉ mens verwag dat ŉ voorste span soos die Blitsbokke groot oorwinnings teen hulle sal behaal om so ook hul punteverskil ŉ hupstoot te gee. Die Blitsbokke het ses drieë gedruk maar teen die einde ook twee deurgelaat. Puntemakers: Suid-Afrika 40 (26): Drieë: Siviwe Soyizwapi (2), Christie Grobbelaar, Impi Visser, Ricardo Duarttee, Noegh Hayward. Doelskoppe: Duarttee (4), Gurswin Wehr. Japan 12 (0): Drieë: Yoshihiro Noguchi, Kippei Taninaka. Doelskop: Taiga Ishida. Uitslae tot dusver: Brittanje 45, Uruguay 5 Fidji 31, Kenia 12 Suid-Afrika 19, Frankryk 19 Argentinië 31, Japan 12 Samoa 31, Spanje 19 Nieu-Seeland 52, Amerika 0 Ierland 35, Kanada 5 Australië 36, Chili 12 Brittanje 26, Kenia 12 Uruguay 17, Fidji 14 Suid-Afrika 40, Japan 12 Argentinië 21, Frankryk 12 VSA 14, Samoa 12